ŽILINA. Oľgu a Mariána Kaňuchovcov si vybral Žilinský evanjelický cirkevný zbor pred rokom demokratickou voľbou. Slávnostne ich uviedli do cirkevného zboru v nedeľu 27. septembra v evanjelickom kostole
v Žiline.
"Sme veľmi radi, že môžeme byť súčasťou príbehu Žiliny. Vnímame to ako ozajstné Božie povolanie žiť v Žiline," povedal Kaňuch pre MY Žilinské noviny na margo roku pôsobenia v meste. Ako hovorí, mottom tohto roku sú pre zbor biblické slová: Láska Kristova spája nás.
Manželia - farári pochádzajú z východného Slovenska. Štyri roky pôsobili v cirkevnom zbore v Bardejove.
Manželský pár mal premiéru
V histórii cirkvi v Žiline to bolo prvýkrát, kedy bol inštalovaný manželský pár súčasne a tiež prvýkrát, čo bola do funkcie farárky uvedená žena.
Po piesňach a uvítacích príhovoroch pristúpili Kaňuchovci k oltáru a senior Turčianskeho seniorátu Jozef Havrila vykonal inštalačný akt. Slávnostnú služiu Božiu vykonal biskup Východného dištriktu Slavomír Sabol. Prihovorili sa žilinský župan Juraj Blanár a primátor Žiliny Ivan Harman. Oslavu si uctili piesňami spevokoly z Michaloviec, Nemcoviec a Žiliny.
Okrem priateľov, rodín a žilinského zboru pozvali Kaňuchovci aj rodné cirkevné zbory z východného Slovenska. Medzi pozvanými boli ich spolužiaci z Evanjelickej bohosloveckej fakulty, tiež bývalí farári cirkevného zboru Žilina.
Rovnako aj susedné zbory Súľov a Vrútky a ostatné cirkvi v Žiline.
Zbor oslávi 400 rokov Žilinskej synody
K evanjelikom sa v okrese Žilina a tiež v Čadci, Kysúckom Novom Meste a okolí prihlásilo v roku 2001 viac ako 3 700 ľudí. Služby Božie vykonávajú pravidelne v Žiline, Rajci a tiež raz mesačne v Čadci v nemocnici a v kaplnke v Bytčici.
Cirkevný zbor sa rozprestiera na území Žiliny, Čadce, Kysuckého Nového Mesta, po Terchovú, Strečno a Rajec na opačnej strane. V roku 2010 si veriaci pripomenú 400. výročie vzniku Žilinskej synody